Volgens Albrecht Holm, wat die familiegeskiedenis nagegaan het, was hy glo ‘n baie sterk man en het hy ‘n pont oor die Oranjeriver bedryf. Sy broer, Henry, was Louw Weppener se adjudant in wie se arms hy by Thaba Bosigo gesterf het. Die Vrystaters het egter sy naam verkeerdelik Helm gespel.
Op kunsskool het hy Elly Pabst ontmoet. Sy was die dogter van ‘n Pruisiese offisier wat ‘n ongelooflike talent vir musiek gehad het en sonder enige opleiding verskeie instrumente bespeel het. Hy het daarop aangedring dat sy kinders musieklesse neem, maar Elly se talente was meer in die beeldende kunste. Hy is vroeg dood weens sy ontberings in die Eerste Wêreldoorlog, maar ook sy musiektalent vind weerklank in sy nageslag.
In die vroeë dertigerjare is Erik terug na Suid-Afrika waar hy sy pa op die delwerye gaan opsoek het. Al werk wat hy kon kry, ongeag sy doktorsgrade, was as laerskoolonderwyser in Pietermaritzbug. Aangesien hy nou darem ‘n inkomste gehad het, het hy Elly laat kom en hulle is getroud. Hier is hulle oudste seun, Dieter, gebore. Later het hy ‘n beter pos by ‘n Indiëronderwyskollege in Durban gekry waar Albrecht in 1937 gebore is.
Albrecht vertel dat nog ‘n gedoente was toe hulle op die lughawe aangekom het. Afgesien van die mense wat hulle verwelkom het, was die koerante daar met flitsende kamera’s. Hy sê hy het blou kringe onder sy oë gehad en die koerant se kunstenaars het ‘n bril op die foto ingeteken sodat hy darem nie so sleg moes lyk nie.
Oor sy pa skryf Albrecht Holm in die Hartbeespoort Omgewingserfenisvereniging se opname van gedenkwaardighede, dat nadat hy hom in Meerhof gevestig het, hy vir eers bote gebou en meubels gemaak om ‘n bestaan te maak. “Sy eerste aanstelling was as onderwyser aan die Kameeldrift laerskool en daarna aan die Hoërskool Brits. Weer het hy uitgeblink as inspirerende pedagoog met ‘n veel wyer belangstelling as die verpligte leerplan.